ธกส.ประมูล‘บัตรชาวนา’สานฝันเพื่อใคร1พันล้าน
ธ.ก.ส.ทุ่มพันล้าน จ้างบริษัทวางระบบบัตรเครดิตเกษตรกร
9 ก.ย. 2554

ธ.ก.ส.ทุ่มพันล้าน จ้างบริษัทวางระบบบัตรเครดิตเกษตรกร 
เปิดตัว 1 พ.ย. ตั้งเป้าให้สินเชื่อ 7 หมื่นล้าน ใน 3 ปี 
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยถึงความคืบหน้าในการจัดทำบัตรเครดิตเกษตรกรว่า คณะกรรมการ ธ.ก.ส. ได้มีมติให้ดำเนินการเช่า




เหมาบริการระบบงานบัตรเครดิต โดยให้ผู้บริการเป็นผู้ออกแบบระบบพร้อมจัดหาเครื่องมือและอุปกรณ์ ให้ธนาคารเช่า เป็นเวลา 3 ปี ในวงเงินประมาณ 1,008 ล้านบาท แบ่งเป็นค่าเช่าระบบ 648 ล้านบาท และค่าจัดทำบัตรจำนวน 3 ล้านใบ วงเงินร่วม 360 ล้านบาท 
นายลักษณ์ กล่าวว่า ในขั้นตอนการพิจารณาคัดเลือกผู้ให้บริการ ธนาคารจะเน้นความโปร่งใส ตรวจสอบได้ เพื่อให้ได้ผู้ให้บริการที่มีความเชี่ยวชาญ มีระบบเทคโนโลยีแบบ Smart Card ที่สอดคล้องกับความต้องการ รวมถึงสามารถรองรับการขยายตัวของธุรกิจธนาคารในอนาคต เช่น ระบบทะเบียนสมาชิก ระบบการจัดทำบัตรเครดิต ด้านการบริหารจัดการร้านค้าคู่สัญญา เช่น ระบบทะเบียนร้านค้า ระบบบริหารค่าธรรมเนียม ระบบบริหารจัดการรหัส ระบบการจัดการเครื่อง EDC ด้านการบริหารจัดการวงเงินบัตรเครดิต เช่น การควบคุมไม่ให้ใช้เกินวงเงิน การเพิ่มลดวงเงินตามเงื่อนไข และด้านการบริหารจัดการลูกหนี้และการชำระหนี้ เช่น ระบบการเตือนหนี้ 
“รับรองว่า จะมีการพิจารณาด้านเทคนิค กำหนดเกณฑ์ให้คะแนนในด้านต่างๆ ซึ่งผู้ที่ได้รับการคัดเลือกต้องมีคะแนนทุกข้อรวมกันไม่ต่ำกว่า 80 คะแนน จึงจะผ่านเกณฑ์และได้รับการพิจารณาข้อเสนอด้านราคา จากนั้นจะพิจารณาคัดเลือกจากผู้ที่เสนอราคาต่ำสุด นำเสนอต่อที่ประชุมคณะกรรมการธนาคารในวันที่ 29 ก.ย.นี้ ให้สามารถออกบัตรเครดิตเกษตรกรได้ ภายในวันที่ 1 พ.ย.นี้” นายลักษณ์ กล่าว 
นายลักษณ์ กล่าวอีกว่า บัตรเครดิตเกษตรกร ธ.ก.ส. ในระยะเริ่มแรก จะจำกัดการใช้เฉพาะการชำระค่าปัจจัยการผลิตที่เกษตรกรซื้อจากสหกรณ์การเกษตรเพื่อการตลาดลูกค้า ธ.ก.ส.(สกต.) และร้านค้าเครือข่าย จำนวนกว่า 3,000 ร้านค้า ก่อนจะเพิ่มเป็น 5,000 ร้านค้า ในปีต่อๆไป และจะขยายวัตถุประสงค์ให้สามารถกดเงินสดและชำระค่าสินค้าเพื่อการอุปโภคบริโภค ตลอดจนขยายธุรกิจให้ตอบสนองความต้องการของลูกค้าและมีบริการที่ทัดเทียมกับผู้ให้บริการรายอื่นในอนาคต